## Uredba o kriterijima za dodjeljivanje državnih nagrada za vrhunska športska postignuća

### NN 40/2007 (18.4.2007.), Uredba o kriterijima za dodjeljivanje državnih nagrada za vrhunska športska postignuća

# VLADA REPUBLIKE HRVATSKE

**1348**

Na temelju članka 83. stavka 3. Zakona o športu (»Narodne novine«, broj
71/2006), Vlada Republike Hrvatske je na sjednici održanoj 12. travnja 2007.
godine donijela

## UREDBU

### O KRITERIJIMA ZA DODJELJIVANJE DRŽAVNIH NAGRADA ZA VRHUNSKA ŠPORTSKA POSTIGNUĆA

OPĆE ODREDBE

Članak 1.

Ovom Uredbom utvrđuju se kriteriji za dodjeljivanje državnih nagrada za vrhunska
športska postignuća, novčani iznosi tih nagrada te način njihova dodjeljivanja.

Članak 2.

(1) Državne nagrade za vrhunska športska postignuća (u daljnjem tekstu: državne
nagrade), dodjeljuju se kao javno društveno priznanje športašicama i športašima
pojedincima (u daljnjem tekstu: športašima), športskim ekipama, trenerima i uz
njih djelatnim stručnim športskim osobama (izbornik, športski liječnik,
fizioterapeut), koje utvrđuje nacionalni športski savez, za osvojene zlatne,
srebrne i brončane medalje, odnosno za osvojeno prvo, drugo ili treće mjesto na
olimpijskim, paraolimpijskim igrama i olimpijskim igrama gluhih, te svjetskim i
europskim seniorskim prvenstvima u olimpijskim i paraolimpijskim športovima i
disciplinama te u olimpijskim športovima i disciplinama za gluhe.
(2) Državne nagrade mogu se dodijeliti kao priznanje i športašu, športskoj ekipi
ili stručnoj športskoj osobi za osvojenu zlatnu medalju, odnosno prvo mjesto na
svjetskim i europskim seniorskim prvenstvima u neolimpijskim odnosno
neparaolimpijskim športovima s duljom tradicijom u Republici Hrvatskoj u smislu
ove Uredbe.
(3) Državne nagrade mogu se dodijeliti športašu, športskoj ekipi ili stručnoj
športskoj osobi u slučajevima kada športsko postignuće ima osobitu međunarodnu
vrijednost i značaj.

Članak 3.

(1) Državne nagrade dodjeljuju se u novcu.
(2) Sredstva za državne nagrade športašima, športskim ekipama, trenerima i
stručnim športskim osobama, propisana ovom Uredbom, osiguravaju se u državnom
proračunu Republike Hrvatske, u razdjelu ministarstva nadležnog za poslove
športa.

Članak 4.

(1) Odluku o dodjeli novčanih nagrada osobama iz članka 2. stavaka 1. i 2. ove
Uredbe donosi Vlada Republike Hrvatske.
(2) Vlada Republike Hrvatske može donijeti odluku o nagradama i iznosima nagrada
športašima, športskim ekipama i stručnim športskim osobama i u iznimnim
slučajevima kada to športsko postignuće ima osobitu međunarodnu vrijednost i
značaj, a šport ili športsko natjecanje ne udovoljava kriterijima iz članka 2.
stavaka 1. i 2. i članka 6. ove Uredbe.

Članak 5.

(1) Olimpijskim športovima i disciplinama smatraju se športovi i discipline
ljetnih i zimskih olimpijskih igara, koje svojom odlukom utvrđuje Međunarodni
olimpijski odbor za svaki četverogodišnji olimpijski ciklus.
(2) Paraolimpijskim športovima i disciplinama smatraju se športovi i discipline
ljetnih i zimskih paraolimpijskih igara, koje svojom odlukom utvrđuje
Međunarodni paraolimpijski odbor za svaki četverogodišnji paraolimpijski ciklus
(u daljnjem tekstu: po IPC sustavu).
(3) Olimpijskim športovima i disciplinama gluhih športaša smatraju se športovi i
discipline, koje svojom odlukom utvrđuje Međunarodni odbor za šport gluhih za
svaki četverogodišnji olimpijski ciklus.

Članak 6.

U smislu ove Uredbe, neolimpijskim športovima odnosno neparaolimpijskim
športovima koji u Republici Hrvatskoj imaju dulju tradiciju smatraju se:
automobilizam, boćanje, daljinsko plivanje, karate, kickboxing, kuglanje,
motociklizam, orijentacijsko trčanje, padobranstvo, planinarsko skijanje, ragbi
i športsko penjanje.

Članak 7.

Novčane nagrade osobama iz članka 2. stavaka 1. i 2. ove Ured­be dodjeljuju se
za osvojene medalje na sljedećim natjecanjima:
1. Olimpijske igre – paraolimpijske igre
2. Olimpijske igre gluhih
3. – svjetska prvenstva u olimpijskim seniorskim kategorijama
– službena svjetska seniorska prvenstva po IPC sustavu
– Davis cup u muškoj i Federation cup u ženskoj konkurenciji u tenisu,
Invacare world team cup u tenisu u invalidskim kolicima
4. Svjetska seniorska prvenstva u neolimpijskim športovima
5. Svjetska seniorska prvenstva gluhih
6. – europska prvenstva u olimpijskim seniorskim kategorijama
– službena europska seniorska prvenstva po IPC sustavu
7. Europska seniorska prvenstva u neolimpijskim športovima
8. Europska seniorska prvenstva gluhih.

Novčane nagrade športašima

Članak 8.

Novčane nagrade športašima za osvojene medalje na olimpijskim, paraolimpijskim
igrama, olimpijskim igrama gluhih i olimpijskim športovima i disciplinama za
gluhe, svjetskim i europskim seniorskim prvenstvima u olimpijskim i
paraolimpijskim športovima i disciplinama, te svjetskim i europskim seniorskim
prvenstvima gluhih, dodjeljuju se u iznosima kako slijedi:
*1. Olimpijske igre,
Paraolimpijske igre,
Olimpijske igre gluhih*

|  |  |
| --- | --- |
| zlatna medalja | 208.000,00 kuna športašu u pojedinačnim športovima |
|  | 169.000,00 kuna svakom članu ekipe u ekipnim športovima |
| srebrna medalja | 130.000,00 kuna športašu u pojedinačnim športovima |
|  | 91.000,00 kuna svakom članu ekipe u ekipnim športovima |
| brončana medalja | 91.000,00 kuna športašu u pojedinačnim športovima |
|  | 71.500,00 kuna svakom članu ekipe u ekipnim športovima |

*2. Svjetska prvenstva i svjetska prvenstva po IPC sustavu u
seniorskim kategorijama,
Davis cup u muškoj i Federation cup u ženskoj konkurenciji u tenisu,
Invacare world team cup u tenisu u invalidskim kolicima,
Svjetska prvenstva gluhih u seniorskim kategorijama*

|  |  |
| --- | --- |
| zlatna medalja | 120.000,00 kuna športašu u pojedinačnim športovima |
|  | 100.000,00 kuna svakom članu ekipe u ekipnim športovima |
| srebrna medalja | 70.000,00 kuna športašu u pojedinačnim športovima |
|  | 60.000,00 kuna svakom članu ekipe u ekipnim športovima |
| brončana medalja | 40.000,00 kuna športašu u pojedinačnim športovima |
|  | 35.000,00 kuna svakom članu ekipe u ekipnim športovima |

*3. Europska prvenstva i europska prvenstva po IPC sustavu u
seniorskim kategorijama,
Europska prvenstva gluhih u seniorskim kategorijama*

|  |  |
| --- | --- |
| zlatna medalja | 70.000,00 kuna športašu u pojedinačnim športovima |
|  | 60.000,00 kuna svakom članu ekipe u ekip­nim športovima |
| srebrna medalja | 40.000,00 kuna športašu u pojedinačnim športovima |
|  | 35.000,00 kuna svakom članu ekipe u ekip­nim športovima |
| brončana medalja | 30.000,00 kuna športašu u pojedinačnim športovima |
|  | 25.000,00 kuna svakom članu ekipe u ekipnim športovima |

Članak 9.

U neolimpijskim odnosno neparaolimpijskim športovima iz članka 2. stavka 2. i
članka 6. ove Uredbe, športašima se dodjeljuju novčane nagrade u iznosima kako
slijedi:
*1. Svjetska seniorska prvenstva*

|  |  |
| --- | --- |
| zlatna medalja | 60.000,00 kuna športašu u pojedinačnim športovima |
|  | 50.000,00 kuna svakom članu ekipe u ekipnim športovima |

2. Europska seniorska prvenstva

|  |  |
| --- | --- |
| zlatna medalja | 35.000,00 kuna športašu u pojedinačnim športovima |
|  | 30.000,00 kuna svakom članu ekipe u ekipnim  športovima |

Članak 10.

(1) Pedeset posto (50%) iznosa novčane nagrade utvrđene člankom 8. ove Uredbe za
športaše i športske ekipe, dodjeljuje se za medalje osvojene:
– u športovima koji imaju svjetsko odnosno europsko prvenstvo svake godine
– u atletici na dvoranskom svjetskom ili europskom prvenstvu
– u plivanju na natjecanjima svjetskog i europskog prvenstva u malim bazenima.
(2) Za medalje osvojene za ukupni poredak u natjecanjima na pojedinim svjetskim
ili europskim prvenstvima novčane nagrade se ne dodjeljuju.

Članak 11.

(1) Iznos novčanih nagrada športašima i športskim ekipama iz članka 4. stavka 2.
ove Uredbe iznosi sedamdeset posto (70%) iznosa novčane nagrade utvrđene člankom
9. točkom 1. ove Uredbe.
(2) Iznos novčanih nagrada stručnim športskim osobama iz članka 4. stavka 2. ove
Uredbe iznosi sedamdeset posto (70%) iznosa novčane nagrade utvrđene člankom 9.
točkom 1. ove Uredbe, a dodjeljuje se sukladno članku 12. stavcima 2. i 3. ove
Uredbe.

Novčane nagrade trenerima i stručnim športskim osobama

Članak 12.

(1) Osim športašima iz članaka 8. i 9. ove Uredbe, novčane nagrade dodjeljuju se
trenerima i stručnim športskim osobama.
(2) U pojedinačnim športovima novčanu nagradu mogu dobiti najviše tri osobe iz
stavka 1. ovog članka.
(3) U ekipnim športovima broj osoba iz stavka 1. ovog članka kojima se
dodjeljuje novčana nagrada utvrđuje se sukladno međunarodnim športskim pravilima
i standardima.

Članak 13.

(1) Za osvojene medalje na olimpijskim, paraolimpijskim igrama i olimpijskim
igrama gluhih, te svjetskim i europskim seniorskim prvenstvima u olimpijskim i
paraolimpijskim športovima i disciplinama i olimpijskim športovima i
disciplinama gluhih, trenerima športaša u pojedinačnim športovima dodjeljuje se
isti iznos nagrade kao i športašu, a u ekipnim športovima, isti iznos nagrade
utvrđen za člana ekipe dodjeljuje se i glavnom treneru i izborniku ekipe.
(2) Drugim stručnim športskim osobama dodjeljuje se pojedinačna novčana nagrada
do najviše 80% iznosa utvrđenog za športaša. Ukupan zbroj iznosa tih nagrada ne
može biti veći od najvišeg iznosa nagrade športašu za jednu osvojenu medalju.
(3) Ako na istom natjecanju ili u istoj disciplini športaši osvoje više
istovrsnih medalja ili više medalja različitog reda, trenerima i stručnim
športskim osobama iz stavaka 1. i 2. ovog članka dodjeljuje se novčana nagrada
kao da je osvojena samo jedna medalja i to u iznosu nagrade za osvojenu medalju
najvišeg reda.
(4) Iznimno od stavka 3. ovog članka, ako je u istom športu istovremeno održano
natjecanje i u muškim i u ženskim disciplinama odnosno kategorijama, trenerima i
stručnim športskim osobama dodjeljuju se nagrade kao da su održana dva zasebna
natjecanja.

Postupak predlaganja novčanih nagrada

Članak 14.

(1) Nadležni nacionalni športski savezi dužni su, u roku od osam dana od dana
završetka olimpijskih igara, svjetskih odnosno europskih seniorskih prvenstava u
olimpijskim športovima i disciplinama, odnosno u roku od 8 dana od završetka
natjecanja u neolimpijskim športovima, podnijeti ministarstvu nadležnom za
poslove športa prijedloge za novčane nagrade.
(2) Prijedloge za novčane nagrade za medalje osvojene na paraolimpijskim igrama,
svjetskim i europskim seniorskim prvenstvima po IPC sustavu, odnosno
neparaolimpijskim športovima za osobe s invaliditetom podnosi Hrvatski
paraolimpijski odbor u roku iz stavka 1. ovog članka.
(3) Prijedloge za novčane nagrade za medalje osvojene na olimpijskim igrama
gluhih te svjetskim i europskim seniorskim prvenstvima gluhih u športovima i
disciplinama, podnosi Hrvatski športski savez gluhih u roku iz stavka 1. ovog
članka.
(4) Nacionalni športski savezi, Hrvatski paraolimpijski odbor i Hrvatski
športski savez gluhih dužni su svoje prijedloge podnositi sukladno jedinstvenim
uputama koje utvrdi ministarstvo nadležno za poslove športa.

Članak 15.

Ministarstvo nadležno za poslove športa podnijet će Vladi Republike Hrvatske
prijedloge za dodjelu novčanih nagrada sukladno kriterijima iz ove Uredbe, u
roku od četrnaest dana od dana primitka prijedloga iz članka 14. ove Uredbe.

Članak 16.

(1) Prijedloge za dodjelu novčanih nagrada u slučajevima iz članka 4. stavka 2.
ove Uredbe podnosi ministarstvo nadležno za poslove športa Vladi Republike
Hrvatske, uz prethodno pribavljeno mišljenje Hrvatskog olimpijskog odbora,
odnosno Hrvatskog paraolimpijskog odbora ili Hrvatskog športskog saveza gluhih.
(2) Prijedlozi iz stavka 1. ovog članka podnose se u roku od 15 dana od dana
ostvarenog osobitog športskog postignuća međunarodne vrijednosti i značaja.
(3) Poticaj za dodjelu novčanih nagrada iz stavka 1. ovog članka može dati svaki
športski klub ili nacionalni športski savez u Repub­lici Hrvatskoj.

*Prijelazne i završne odredbe*
Članak 17.

Ministarstvo nadležno za poslove športa utvrdit će jedinstvene upute iz članka
14. stavka 4. ove Uredbe, u roku od 15 dana od dana stupanja na snagu ove
Uredbe.

Članak 18.

Državne nagrade za vrhunska športska postignuća koja su ostvarena do dana
stupanja na snagu ove Uredbe, bit će isplaćena sukladno Odluci o kriterijima za
dodjelu novčanih nagrada za vrhunska športska postignuća (»Narodne novine«, br.
58/2003, 187/2003, 92/2004 i 126/2004).

Članak 19.

Stupanjem na snagu ove Uredbe prestaje važiti Odluka o kriterijima za dodjelu
novčane nagrade za vrhunska športska postignuća (»Narodne novine«, br. 58/2003,
187/2003, 92/2004 i 126/2004).

Članak 20.

Ova Uredba stupa na snagu osmog dana od dana objave u »Narodnim novinama«.

Klasa: 620-01/06-01/02
Urbroj: 5030104-07-1
Zagreb, 12. travnja 2007.

Predsjednik
**dr. sc. Ivo Sanader**, v. r.

Uredba, NN 40/2007-1348
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)